Staatsrede: Bevestiging van NGV, slegte nuus vir Suid-Afrika - Solidariteit WêreldSolidariteit Wêreld
Tuis › Gildes › Staatsrede: Bevestiging van NGV, slegte nuus vir Suid-Afrika
Staatsrede: Bevestiging van NGV, slegte nuus vir Suid-Afrika
Solidariteit se Beroepgilde vir Gesondheidspraktisyns het vandag hul geweldige kommer uitgespreek oor president Ramaphosa se stelling dat die NGV-wetsontwerp binnekort voor die parlement sal dien vir promulgasie. Dit volg nadat ʼn weergawe van die wetsontwerp einde laasjaar deur die kabinet afgekeur is weens verskeie gebreke. Dit het ook hewige kritiek oor befondsing uitgelok, veral vanuit die Tesourie.
Morné Malan, senior navorser verbonde aan die Solidariteit Navorsingsinstituut, verduidelik dat ongeag die feit dat die finale weergawe van die wetsontwerp nog nie bekend is nie, ’n mens so ʼn beleid uit die staanspoor kan verwerp. “Die feit bly staan dat genasionaliseerde gesondheidsorg nie werkbaar is nie. Dit is nie ekonomies lewensvatbaar nie en dit is nie prakties haalbaar nie. Die gebreke van die vorige weergawe van die wetsontwerp was diepgaande en alomteenwoordig. Dit is ondenkbaar dat al die kwessies in hierdie weergawe opgelos sou kon word,” het Malan gesê.
Solidariteit maan pres. Ramaphosa om weg te doen met hierdie agterlike beleid wat al keer op keer tot swakker gesondheidsuitkomste gelei het, ongeag waar daar gepoog is om dit in werking te stel. “Die NGV sal Suid-Afrikaners as ʼn geheel sieker en armer laat. Gesondheidspraktisyns wat nie gaan verkies om te emigreer nie, sal selfs nog meer wesenlik benadeel word onder ʼn NGV-bestel,” stel Malan.
Malan sluit af: “Mnr. Ramaphosa het met trots verskeie syfers en besonderhede oor beleggings en staatsbesteding bekendgemaak. Daar was egter weinig inligting oor die NGV se verwagte koste en werklikhede. Daar is ʼn krisis in gesondheidsorg in Suid-Afrika. Daardie krisis spruit voort uit die staat se onvermoë om gesondheidsorg te bestuur. Dit is tog ooglopend waansinnig om te dink dat die oplossing daarvoor is dat die staat die verantwoordelikhede van die reeds uitnemende privaat sektor ook moet oorneem. Onbevoegdheid kan nie genees word deur meer mag vir jouself toe te eien nie. Mense word nie genees met mooi praatjies en skynvroomheid nie.”